CELEX: 32019R0443
Language: sl
Date: 2019-02-13 00:00:00
Title: Delegirana uredba Komisije (EU) 2019/443 z dne 13. februarja 2019 o spremembi Delegirane uredbe (EU) 2017/588 v zvezi z možnostjo prilagoditve povprečnega dnevnega števila poslov za delnico, kadar se mesto trgovanja z največjim prometom s to delnico nahaja zunaj Unije (Besedilo velja za EGP.)

20.3.2019   
               
               
                  SL
               
               
                  Uradni list Evropske unije
               
               
                  L 77/59
               
            
         DELEGIRANA UREDBA KOMISIJE (EU) 2019/443
         z dne 13. februarja 2019
         o spremembi Delegirane uredbe (EU) 2017/588 v zvezi z možnostjo prilagoditve povprečnega dnevnega števila poslov za delnico, kadar se mesto trgovanja z največjim prometom s to delnico nahaja zunaj Unije
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) ter zlasti člena 49(3) Direktive,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2017/588 (2) določa obvezni režim za korak kotacije za delnice, potrdila o lastništvu in nekatere investicijske sklade, s katerimi se trguje na borzi. Zlasti se v skladu z Delegirano uredbo (EU) 2017/588 najmanjši korak kotacije, ki se uporablja za delnice in potrdila o lastništvu, umeri na podlagi povprečnega dnevnega števila poslov na najbolj likvidnem mestu trgovanja v Uniji. Ta metrika je dober in enostaven kazalnik likvidnosti za veliko večino teh finančnih instrumentov. Vendar pa ni primerna za delnice, ki so uvrščene v trgovanje ali se z njimi trguje v Uniji in v tretji državi hkrati, kadar se mesto trgovanja z največjim prometom s temi delnicami nahaja zunaj Unije. V tem primeru obstaja tveganje, da bo obvezni korak kotacije, določen samo na podlagi obsega trgovanja v Uniji, temeljil na zgolj majhnem podsklopu celotnega obsega trgovanja. Zato je pomembno, da se pristojnim organom dovoli, da prilagodijo povprečno dnevno število poslov za take delnice, tako da odraža profil skupne likvidnosti teh delnic. Da bi zmanjšali omejitve glede razpoložljivosti podatkov iz mest trgovanja v tretjih državah in omogočili uporabo drugih javnih podatkov, je pomembno tudi, da se pristojnim organom zagotovi zadostna prožnost glede metodologije, ki se uporablja za upoštevanje likvidnosti, ki je na voljo na teh mestih trgovanja v tretjih državah.
                  
               
                     (2)
                  
                  
                     Obvezni korak kotacije je bil uveden za uskladitev povečanja cen na mestih trgovanja v Uniji in ohranjanje globine trgov, likvidnosti in urejenega trgovanja z lastniškimi vrednostnimi papirji v Uniji. Za dosego teh ciljev je pomembno, da so informacije o prilagojenem povprečnem dnevnem številu poslov, uporabljene za določitev korakov kotacije, ki se uporabljajo za delnico, hkrati na voljo vsem mestom trgovanja, na katerih se lahko trguje s to delnico, in da ta mesta trgovanja začnejo uporabljati prilagojena povprečna dnevna števila poslov na isti dan. Zato bi bilo treba vse pristojne organe, ki nadzorujejo mesta trgovanja, na katerih se trguje z zadevno delnico, obvestiti o vseh prilagoditvah povprečnega dnevnega števila poslov za to delnico pred objavo teh prilagoditev in mestom trgovanja dati dovolj časa, da te prilagoditve vključijo v svoje sisteme.
                  
               
                     (3)
                  
                  
                     Da bi zagotovili pravno varnost in predvidljivost obveznega režima za korak kotacije, je pomembno, da vsa mesta trgovanja uporabljajo korak kotacije na podlagi prilagojenega povprečnega dnevnega števila poslov, ki hkrati odraža skupno likvidnost.
                  
               
                     (4)
                  
                  
                     Delegirano uredbo (EU) 2017/588 bi bilo zato treba ustrezno spremeniti.
                  
               
                     (5)
                  
                  
                     Ta uredba temelji na osnutkih regulativnih tehničnih standardov, ki jih je ESMA predložil Komisiji.
                  
               
                     (6)
                  
                  
                     ESMA je opravil odprta javna posvetovanja o osnutkih regulativnih tehničnih standardov, na katerih temelji ta uredba, analiziral potencialne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3) –
                  
               SPREJELA NASLEDNJO UREDBO:
         
            Člen 1
            V členu 3 Delegirane uredbe (EU) 2017/588 se dodajo naslednji odstavki 8, 9 in 10:
            
               
                  „8.   Pristojni organ lahko za določeno delnico prilagodi povprečno dnevno število poslov, ki jih ta pristojni organ izračuna ali oceni za navedeno delnico v skladu s postopkom iz odstavkov 1 do 7, če sta izpolnjena oba naslednja pogoja:
                  
                              (a)
                           
                           
                              mesto trgovanja z največjim prometom s to delnico se nahaja v tretji državi;
                           
                        
                              (b)
                           
                           
                              če je bilo to povprečno dnevno število poslov izračunano in objavljeno v skladu s postopkom iz odstavkov 1 do 4, je enako ali večje od ena.
                           
                        Pri prilagajanju povprečnega dnevnega števila poslov z delnico pristojni organ upošteva posle, izvršene na mestu trgovanja v tretji državi, z največjim prometom pri trgovanju s to delnico.
               
               
                  9.   Pristojni organ, ki je prilagodil povprečno dnevno število poslov z delnico v skladu z odstavkom 8, zagotovi, da se to prilagojeno povprečno dnevno število poslov objavi. Pred objavo pristojni organ sporoči prilagojeno povprečno dnevno število poslov za to delnico pristojnim organom drugih mest trgovanja, ki delujejo v Uniji, na katerih se trguje s to delnico.
               
               
                  10.   Mesta trgovanja uporabljajo korake kotacije obsega likvidnosti, ki ustreza prilagojenemu povprečnemu dnevnemu številu poslov, od drugega koledarskega dne po objavi.“.
               
            
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 13. februarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 173, 12.6.2014, str. 349.
         
            (2)  Delegirana uredba Komisije (EU) 2017/588 z dne 14. julija 2016 o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi glede režima za korake kotacije za delnice, potrdila o lastništvu in investicijske sklade, s katerimi se trguje na borzi (UL L 87, 31.3.2017, str. 411).
         
            (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).